กระทรวงสาธารณสุข จัดหาวัคซีนไฟเซอร์เพิ่มเติม อยู่ระหว่างตรวจร่างสัญญาการจัดซื้อ คาดว่าจะแล้วเสร็จในวันที่ 5 กรกฎาคมนี้
นายแพทย์โสภณ เอี่ยมศิริถาวร รองอธิบดีกรมควบคุมโรค กล่าวถึงแผนจัดหาวัคซีน ว่ากระทรวงสาธารณสุข ได้มอบหมายให้กรมควบคุมโรคดำเนินการจัดหาวัคซีนตั้งแต่ที่มีการแพร่ระบาดของโรคโควิด -19 ที่จังหวัดสมุทรสาคร ต่อเนื่องจนถึงปัจจุบัน มีวัคซีน 2 ตัวหลักคือ ซิโนแวคและแอสตร้าเซนเนก้า ขณะนี้ได้ดำเนินการฉีดไปแล้วในประเทศไทยกว่า 10 ล้านโดส พร้อมย้ำว่า กระทรวงสาธารณสุข ให้ความสำคัญกับการป้องกันการแพร่เชื้อ จึงได้จัดหาวัคซีนตัวอื่นเข้ามาเพิ่มเติม ล่าสุดอยู่ระหว่างการเจรจาเรื่องจัดหาวัคซีนไฟเซอร์ หลังวัคซีนดังกล่าวได้รับการขึ้นทะเบียนจากสำนักงานคณะกรรมการอาหารและยา หรือ อย. เมื่อวันที่ 24 มิถุนายนที่ผ่านมา แต่เนื่องจากในสัญญาการจัดซื้อมีจำนวนมากประมาณ 20 ล้านโดส จึงต้องมีการพิจารณาในส่วนของเงื่อนไขและสัญญาอย่างรอบคอบ รวมถึงต้องปรึกษากับหน่วยงานที่เกี่ยวข้อง ขณะนี้สำนักอัยการสูงสุดตรวจร่างสัญญาการจัดซื้อดังกล่าวแล้ว คาดว่าจะแล้วเสร็จในวันที่ 5 กรกฎาคมนี้ จากนั้นในวันที่ 6 กรกฎาคม 2564 กระทรวงสาธารณสุข จะนำเข้าที่ประชุมคณะรัฐมนตรีพิจารณา เพราะร่างสัญญานี้มีหลายเรื่องเป็นข้อผูกพันที่ต้องผ่านความเห็นชอบจากรัฐบาล หากผ่านขั้นตอนเห็นชอบจากทุกฝ่าย สามารถลงนามสั่งซื้อได้และจะเดินหน้าเจรจาส่งมอบให้เร็วขึ้นเพื่อให้เพียงพอกับความต้องการที่มีจำนวนมากเช่นกัน